รู้หรือไม่! จ่ายภาษีที่เคาน์เตอร์เซอร์วิสได้ตั้งแต่ 1 ก.ค.นี้
รู้หรือไม่! จ่ายภาษีที่เคาน์เตอร์เซอร์วิสและร้านค้าที่มีสัญลักษณ์เคาน์เตอร์เซอร์วิส ได้ตั้งแต่ 1 ก.ค.59 เป็นต้นไป 
29 มิ.ย. 2559

นายสมชาย พูลสวัสดิ์ อธิบดีกรมสรรพสามิต เปิดเผยว่า การลงนามความร่วมมือกับบริษัท เคาน์เตอร์เซอร์วิส จำกัด เปิดให้บริการชำระภาษีสรรพสามิตผ่านจุดชำระเงินเคาน์เตอร์เซอร์วิส (7-Eleven) และร้านค้าที่มีสัญลักษณ์เคาน์เตอร์เซอร์วิส ได้ตั้งแต่วันที่ 1 ก.ค.59 เป็นต้นไป
โดยความร่วมมือกับบริษัท เคาน์เตอร์เซอร์วิส จำกัด ในการเป็นตัวแทนรับชำระภาษีสรรพสามิต ซึ่งมีจุดให้บริการในร้าน 7-Eleven กว่า 10,500 จุด และร้านค้าที่มีสัญลักษณ์เคาน์เตอร์เซอร์วิสกว่า 1,600 สาขา เพื่อเพิ่มความสะดวกในการชำระภาษี สรรพสามิตได้ทุกที่ ทุกเวลา และช่วยขจัดข้อจำกัดด้านเวลาในการชำระภาษี ซึ่งจากเดิมต้องชำระภายในเวลาทำการของธนาคารหรือสำนักงานสรรพสามิตพื้น/พื้นที่สาขาเท่านั้น นับเป็นการพัฒนากระบวนการจัดเก็บภาษีให้มีความโปร่งใส ได้มาตรฐาน และทันสมัย โดยนำนวัตกรรมและเทคโนโลยีมาใช้ในการปฏิบัติงาน เพื่อให้การบริหารการจัดเก็บภาษีเป็นไปตามเป้าหมายอย่างทั่วถึงและเป็นธรรม
สำหรับขั้นตอนการทำธุรกรรมผ่านอินเทอร์เน็ต ผู้ประกอบการสามารถยื่นแบบรายการภาษีผ่านอินเทอร์เน็ตที่เว็บไซต์กรมสรรพสามิต www.excise.go.th หัวข้อ “บริการอิเล็กทรอนิกส์” และเมื่อบันทึกรายการภาษีแล้วเสร็จ ให้กดปุ่มยื่นแบบส่งกรมสรรพสามิต พร้อมพิมพ์ใบแจ้งการชำระภาษี (Pay in Slip) จากนั้นผู้เสียภาษีนำใบ Pay in Slip ไปชำระเงินที่จุดชำระเงิน เคาน์เตอร์เซอร์วิส (7-Eleven) ต่อไป โดยมีอัตราค่าธรรมเนียม ดังนี้
1) 30,000 บาท ค่าธรรมเนียม 15 บาท
2) 30,001–60,000 บาท ค่าธรรมเนียม 20 บาท
3) 60,001–90,000 บาท ค่าธรรมเนียม 25 บาท